PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FH/3/1/055	Bratislava 17. 5. 2005 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom BILLA s.r.o. so sídlom Bajkalská 19/A, 821 02 Bratislava, IČO: 31 347 037 vo veci koncentrácie podnikateľov BILLA s.r.o. so sídlom Bajkalská 19/A, 821 02 Bratislava, IČO:            31 347 037 a DELVITA SK s.r.o. so sídlom Tomášikova 14, Bratislava, IČO:            35 746 653, 

                                                  rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže    a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní nepriamej kontroly podnikateľa BILLA s.r.o. so sídlom Bajkalská 19/A, 821 02 Bratislava, IČO: 31 347 037 prostredníctvom podnikateľa BILLA PLUS s.r.o. so sídlom Bajkalská 19/A, 821 02 Bratislava, IČO:    35 901 616 nad časťou podniku podnikateľa DELVITA SK s.r.o. so sídlom Tomášikova 14, Bratislava, IČO: 35 746 653 na základe Zmluvy o kúpe aktív             a prevode personálu týkajúcu sa určených supermarketov DELVITA v Slovenskej republike uzatvorenej dňa 17. februára 2005 medzi DELVITA SK s.r.o., DELHAIZE „THE LION“ NEDERLAND BV, ako predávajúcim, BILLA PLUS s.r.o. a EUROBILLA WARENHANDEL AG, ako kupujúcim. 

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 15. 3. 2005 doručené oznámenie koncentrácie zaevidované pod číslom 1453/2005, v ktorom podnikateľ BILLA PLUS s.r.o. so sídlom Bajkalská 19/A, 821 02 Bratislava, IČO: 35 901 616 (ďalej len „BILLA PLUS s.r.o.“) oznamuje koncentráciu podľa § 10 ods. 9 zákona                č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej kontroly podnikateľa BILLA PLUS s.r.o. nad časťou podniku podnikateľa DELVITA SK s.r.o. so sídlom Tomášikova 14, 821 03 Bratislava, IČO: 35 746 653 (ďalej len „DELVITA SK s.r.o.“) na základe Zmluvy o kúpe aktív a prevode personálu týkajúcu sa určených supermarketov DELVITA v Slovenskej republike uzatvorenej dňa 17. februára 2005 medzi DELVITA SK s.r.o., DELHAIZE „THE LION“ NEDERLAND BV, ako predávajúcim, BILLA PLUS s.r.o. a EUROBILLA WARENHANDEL AG, ako kupujúcim (ďalej len „Zmluva“). 
Dňa 17. 3. 2005 listom zaevidovaným na úrade pod číslom 1521/2005 podnikateľ BILLA s.r.o. so sídlom Bajkalská 19/A, 821 02 Bratislava, IČO: 31 347 037 (ďalej len „BILLA s.r.o.“) oznámil zmenu oznámenia koncentrácie zo dňa 15. 3. 2005, pričom táto zmena spočívala v tom, že oznamovateľom ako aj účastníkom predmetnej koncentrácie nie je spoločnosť BILLA PLUS s.r.o., ale podnikateľ      BILLA s.r.o.  Uvedenú zmenu úrad vzal na vedomie a stotožnil sa s ňou, nakoľko spoločnosť BILLA s.r.o. prostredníctvom ňou kontrolovanej spoločnosti BILLA PLUS s.r.o., na základe Zmluvy o výkone práv spoločníkov zo dňa 10. 12. 2004, získava faktickú kontrolu nad časťou podniku podnikateľa DELVITA SK s.r.o., čo úrad následne oznamovateľovi koncentrácie listom č. 1554/PMÚ SR/2005 zo dňa          21. 3. 2005 potvrdil.

Na základe predmetného oznámenia začalo dňa 15. 3. 2005 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov BILLA s.r.o. a DELVITA SK s.r.o., o čom úrad listom číslo 1554/PMÚ SR/2005 zo dňa 21. 3. 2005 informoval oznamovateľa koncentrácie BILLA s.r.o.

Pretože oznámenie koncentrácie, doplnené listom podnikateľa Billa s.r.o. zaevidovaným dňa 17. 3. 2005 pod č. 1521/2005, obsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti       o náležitostiach oznámenia koncentrácie (ďalej len „vyhláška“), vrátane dokladu o zaplatení správneho poplatku vo výške 100 000 Sk, ktorý bol prevedený na účet Protimonopolného úradu Slovenskej republiky dňa         11. 3. 2005, úrad súčasne predmetným listom zo dňa 21. 3. 2005  oznamovateľa koncentrácie informoval o tom, že dňom 18. 3. 2005 začala podľa § 11 zákona plynúť lehota - 60 pracovných dní na vydanie rozhodnutia o koncentrácii.

1. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Podľa Zmluvy zo dňa 17. 2. 2005 nadobúdateľom aktív spoločnosti DELVITA SK s.r.o. je spoločnosť BILLA PLUS s.r.o., ktorá  bola založená spoločnosťou EURO-BILLA Warenhandel Aktiengesellschaft, Viedeň       (ďalej len „EURO-BILLA“) s 85% - ným podielom na základnom imaní                      a spoločnosťou BILLA s.r.o. s 15% - ným podielom na základnom imaní. 
Na základe Zmluvy o výkone práv spoločníkov zo dňa 10. 12. 2004 (ďalej len „Zmluva o výkone práv“), získala spoločnosť BILLA s.r.o. vo vzťahu k spoločnosti BILLA PLUS s.r.o. okrem bežných práv spoločníka aj právo na prijímanie bežných rozhodnutí ako aj rozhodnutí o strategickom vývoji a právo na výkon kontroly.

Na základe Zmluvy získa podnikateľ BILLA s.r.o. nepriamu kontrolu prostredníctvom podnikateľa BILLA PLUS s.r.o. nad časťou podniku podnikateľa DELVITA SK s.r.o., a to na základe vlastníckych práv k časti podniku DELVITA SK s.r.o. vyplývajúcich zo Zmluvy, ktoré umožňujú podnikateľovi BILLA s.r.o. prostredníctvom podnikateľa BILLA PLUS s.r.o. vykonávať kontrolu nad činnosťou časti podniku podnikateľa DELVITA SK s.r.o. Časťou podniku podnikateľa DELVITA SK s.r.o. je 11 maloobchodných predajní spolu so zásobami a zamestnancami.

Z uvedeného teda vyplýva, že na základe týchto skutočností došlo        k získaniu nepriamej kontroly podnikateľa BILLA s.r.o. nad časťou podniku podnikateľa DELVITA SR s.r.o., a teda ku koncentrácii podľa § 9 ods. 1   písm. b) v spojení s § 9 ods. 4 písm. a) zákona. 

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ BILLA s.r.o. Účastníkmi posudzovanej koncentrácie sú podnikatelia BILLA s.r.o., ako podnikateľ, ktorý získa kontrolu nad časťou podniku podnikateľa DELVITA SR s.r.o., ako aj podnikateľ DELVITA SK s.r.o., nad ktorým je kontrola získavaná.

Spoločnosť BILLA s.r.o. bola zapísaná do obchodného registra Okresného súdu Bratislava I, Oddiel: Sro, Vložka číslo: 4758/B dňa 15. 4. 1993. Jej jediným spoločníkom je spoločnosť EURO-BILLA, ktorá je súčasťou koncernu REWE, kontrolujúca svoje dcérske spoločnosti aj v Českej republike, Bulharsku, Rumunsku, Chorvátsku, Ukrajine  a Taliansku. Hlavným predmetom činnosti spoločnosti BILLA s.r.o. je nákup a predaj tovaru potravinárskeho charakteru a v menšom rozsahu aj tovaru nepotravinárskeho charakteru konečnému spotrebiteľovi v supermarketoch a hypermarketoch. K dnešnému dňu BILLA s.r.o. vlastní alebo prevádzkuje na Slovensku 65 maloobchodných (ďalej len „MO“) predajní a jeden centrálny sklad. Prevažná časť nákupu tovaru (od výrobcov, distribútorov) predávaného v MO predajniach (ďalej len „MOP“) je realizovaná centrálne prostredníctvom oddelenia nákupu a zvyšnú časť tovaru si u dodávateľov objednávajú priamo jednotlivé MOP. Tovar z centrálneho skladu si objednávajú priamo príslušné MOP, do ktorých je distribuovaný prostredníctvom nezávislých dopravných spoločností.
Spoločnosť EURO-BILLA okrem spoločnosti BILLA s.r.o. kontroluje na Slovensku aj spoločnosť  BILLA REALITY SLOVENSKO, spol. s r.o., Bratislava, ktorej hlavným predmetom činnosti je sprostredkovanie kúpy, predaja a prenájmu nehnuteľností.     

Vzhľadom na uvedené úrad dospel k záveru, že spoločnosť BILLA s.r.o. je podnikateľom podľa § 3 ods. 2 zákona, a teda zákon sa na BILLA s.r.o. podľa  § 2 ods. 1 písm. a) zákona vzťahuje.
  
Spoločnosť DELVITA SK s.r.o. bola založená zakladateľskou listinou vo forme notárskej zápisnice N 125/98, NZ 85/98 spísanej dňa 30. 3. 1998. Následne dňa 27. 5. 1998 bola zapísaná do Obchodného registra Okresného súdu Bratislava I Oddiel: Sro, Vložka číslo: 7341/B. Spoločnosť DELVITA SK s.r.o. je kontrolovaná spoločnosťou DELVITA a. s., Rudná, Česká republika, patriacou do koncernu Delhaize, ktorý na území Slovenskej republiky nekontroluje žiadnu inú spoločnosť.  
Hlavným predmetom činnosti spoločnosti DELVITA SK s.r.o., obdobne        ako u BILLA s.r.o., je nákup a predaj tovaru potravinárskeho charakteru a v menšom rozsahu aj tovaru nepotravinárskeho charakteru konečnému spotrebiteľovi                   v supermarketoch a hypermarketoch. V súčasnosti spoločnosť DELVITA SK s.r.o. na Slovensku prevádzkuje 11 MOP – supermarketov a hypermarketov. Nákup všetkých kategórií predávaného tovaru spoločnosť DELVITA SK s.r.o. zabezpečuje prostredníctvom oddelenia nákupu na centrále spoločnosti, pričom približne polovica artiklov je dodávaných priamo do centrálneho skladu, odkiaľ sú potom prostredníctvom zmluvnej prepravy distribuované do jednotlivých supermarketov a hypermarketov. Zostávajúca časť artiklov je dodávateľmi dodávaná priamo do jednotlivých MOP.

Vzhľadom na uvedené úrad dospel k záveru, že spoločnosť DELVITA SK s.r.o. je podnikateľom podľa § 3 ods. 2 zákona, a teda zákon sa na DELVITA SK s.r.o. podľa  § 2 ods. 1 písm. a) zákona vzťahuje.

3. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2004 niekoľkonásobne prevýšil zákonom stanovenú hranicu 1 200 000 000 Sk. Obdobne celkový obrat v Slovenskej republike obidvoch účastníkov koncentrácie v sledovanom období presiahol hranicu 360 000 000 Sk. Konkrétne údaje o obratoch úrad    v rozhodnutí neuvádza, nakoľko tieto boli účastníkom konania označené za predmet obchodného tajomstva a sú súčasťou spisového materiálu. 
 Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona. 

Ďalej úrad posudzoval, či podnikateľ BILLA s.r.o. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa    a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených                 v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 17. 2. 2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ BILLA s.r.o. neporušil vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Účastník konania BILLA s.r.o. vymedzil tovarový relevantný trh ako trh MO predaja potravín a z priestorového hľadiska relevantný trh vymedzil územiami miest (a ich spádovými oblasťami), kde sa nachádzajú MOP účastníkov koncentrácie. 
Úrad pri vymedzení relevantných trhov z tovarového hľadiska vychádzal predovšetkým z ustanovení § 3 ods. 3 až 5 zákona a hlavných činností          a aktivít vykonávaných účastníkmi koncentrácie, uvedených v časti 2 - Účastníci konania a koncentrácie tohto rozhodnutia. Súčasne pritom bral do úvahy veľkosť predajnej plochy, počet predávaných tovarových položiek, spôsob predaja, zákaznícku štruktúru, rozsah poskytovaných služieb              a pod. Na základe uvedeného úrad vymedzil tovarový relevantný trh,            na ktorom pôsobia účastníci koncentrácie, ako relevantný trh MO          predaja potravinárskeho a nepotravinárskeho tovaru v supermarketoch                      a hypermarketoch.

Pokiaľ ide o vymedzenie priestorového relevantného trhu vo vzťahu k tomuto tovarovému relevantnému trhu, úrad sa stotožnil s názorom účastníka konania, nakoľko ako vyplynulo z informácií účastníka konania a informácií niektorých úradom oslovených konkurentov účastníkov koncentrácie, zákazníkmi supermarketov a hypermarketov sú obyvatelia daného mesta a spádovej oblasti do 20 km až 30 km, t. j. územia, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Na základe uvedeného, vychádzajúc z rozmiestnenia MOP účastníkov koncentrácie na území Slovenskej republiky, resp. podľa toho kde v dôsledku predmetnej koncentrácie dôjde k prekrytiu ich aktivít, úrad vymedzil nasledovné samostatné relevantné trhy:
 
1. Relevantný trh MO predaja potravinárskeho a nepotravinárskeho tovaru     v supermarketoch a hypermarketoch v lokalite Bratislava,
     (ďalej len „relevantný trh MO predaja v Bratislave“)  
2. Relevantný trh MO predaja potravinárskeho a nepotravinárskeho tovaru      v supermarketoch a hypermarketoch v lokalite Trnava,
     (ďalej len „relevantný trh MO predaja v Trnave“)
3. Relevantný trh MO predaja potravinárskeho a nepotravinárskeho tovaru      v supermarketoch a hypermarketoch v lokalite Trenčín,
     (ďalej len „relevantný trh MO predaja v Trenčíne“)
4. Relevantný trh MO predaja potravinárskeho a nepotravinárskeho tovaru      v supermarketoch a hypermarketoch v lokalite Liptovský Mikuláš,
      (ďalej len „relevantný trh MO predaja v Liptovskom Mikuláši“)
5. Relevantný trh MO predaja potravinárskeho a nepotravinárskeho tovaru      v supermarketoch a hypermarketoch v lokalite Martin,
      (ďalej len „relevantný trh MO predaja v Martine“)
6. Relevantný trh MO predaja potravinárskeho a nepotravinárskeho tovaru      v supermarketoch a hypermarketoch v lokalite Zvolen a
      (ďalej len „relevantný trh MO predaja vo Zvolene“)
7. Relevantný trh MO predaja potravinárskeho a nepotravinárskeho tovaru      v supermarketoch a hypermarketoch v lokalite Lučenec
      (ďalej len „relevantný trh MO predaja v Lučenci“).

Pre potreby tohto rozhodnutia supermarket predstavuje samostatnú MO predajnú jednotku so samoobslužným predajom širokého sortimentu potravinárskeho tovaru, ktorý je súčasne doplnený o nepotravinársky tovar, ktorého rozsah v jednotlivých supermarketoch a hypermarketoch môže byť odlišný. Predaj s obsluhou je v špecializovaných oddeleniach s čerstvými potravinami, ktorými sú najčastejšie oddelenia predaja mäsa, mäsových výrobkov a lahôdok. Okrem toho niektoré supermarkety majú aj vlastnú výrobu napríklad pekárskych a cukrárskych výrobkov alebo šalátov. Veľkosť predajnej plochy supermarketu sa pohybuje v rozmedzí od 400 m2 do            1 000 m2 a počet predávaných tovarových artiklov sa pohybuje od 5 000 do  10 000 položiek. 
Hypermarket sa od supermarketu líši percentuálnym zastúpením potravinárskeho a nepotravinárskeho tovaru, veľkosťou predajnej plochy, počtom tovarových položiek a rozsahom služieb. Hypermarket má väčšie zastúpenie nepotravinárskeho tovaru, kde okrem sortimentu drogistického tovaru sa nachádza napr. aj oddelenie spotrebnej elektroniky, domácich potrieb, textilu a pod. Šírka a hĺbka uvedených sortimentov je však užšia než je tá, ktorú ponúkajú špecializované predajne. Taktiež okrem vlastnej výroby pekárskych a cukrárskych výrobkov a lahôdok sú ponúkané napr. aj grilované mäso a iné druhy hotových jedál, polotovary z čerstvého mäsa, živé ryby       a podobne. Veľkosť predajnej plochy hypermarketu je nad 1 000 m2 a počet predávaných tovarových artiklov je nad 10 000 položiek.
K špecifikám supermarketov a hypermarketov patrí aj:
    • realizácia pravidelnej ponuky akciových tovarov prezentovaná                      v reklamných letákoch,  
•  vlastná značka obchodného reťazca - ide o uzavretý rad potravinárskych    a nepotravinárskych výrobkov, ktoré nesú určitú značku a predávajú sa výhradne v obchodoch daného obchodného reťazca. Vlastnú značku si môžu dovoliť len veľké obchodné reťazce nakupujúce veľké množstvá, z čoho profitujú nielen samotné obchodné reťazce, ale aj príslušný  výrobca. Tieto výrobky sú v supermarketoch a hypermarketoch jednotlivých obchodných reťazcov predávané s výraznou cenovou zľavou oproti artiklom rovnakého druhu, predávaných pod značkou výrobcu. Vlastnou značkou sa obchodné reťazce usilujú nakloniť si zákazníka „štandardnou kvalitou za dobrú cenu“.

Berúc do úvahy skutočnosť, ktorú okrem účastníka konania potvrdila aj prevažná väčšina úradom oslovených konkurentov účastníkov koncentrácie, že supermarketom a hypermarketom v oblasti MO predaja základného sortimentu potravinárskeho a nepotravinárskeho tovaru konkurujú aj ostatné MOP bez ohľadu na veľkosť predajnej plochy, predovšetkým predajne sídliskového typu (s predajnou plochou menšou ako 400 m2), by bolo     možné uvažovať aj so širším vymedzením tovarového relevantného trhu.           Medzi týmito MOP však existujú značné odlišnosti spomenuté už vyššie, ako aj ďalšie odlišnosti, ku ktorým patrí predovšetkým tá, že predajňa sídliskového typu je určená   pre zákazníka z blízkeho okolia dochádzajúceho za jeho každodennými nákupmi základného potravinárskeho tovaru každodennej spotreby peši, na rozdiel od supermarketov a hypermarketov, ktoré sú určené predovšetkým pre  zákazníka dochádzajúceho zo širšieho okolia na väčšie nákupy zo širokého sortimentu na dlhšie časové obdobie     (1 týždeň) buď mestskou hromadnou dopravou alebo vlastným dopravným prostriedkom, čo je podmienené aj možnosťou bezplatného parkovania priamo pred MOP.
 Vzhľadom na úradom zistené rozdiely v nákupnom správaní zákazníkov supermarketov a hypermarketov v porovnaní so zákazníkmi MOP sídliskového typu, úrad tieto dva typy predajní považuje iba čiastočne za zastupiteľné. Nakoľko však, ako bude uvedené ďalej, ani pri užšom vymedzení relevantných trhov uvedenom pod bodmi 1. až 7. predmetnou koncentráciou nedôjde k vzniku dominantného postavenia podnikateľa BILLA s.r.o. ani na jednom z nich, úrad sa presnou definíciou relevantného trhu nezaoberal.  

	Účastník konania v oznámení ako jedného z konkurentov účastníkov koncentrácie na príslušných relevantných trhoch označil aj spoločnosť METRO Cash&Carry Slovakia s.r.o. (ďalej len „METRO“), pričom to odôvodnil okrem veľkosti predajnej plochy, počtom položiek predávaného sortimentu potravinárskeho a nepotravinárskeho tovaru, používaním vlastnej značky, ľahkou dostupnosťou automobilom s možnosťou bezplatného parkovania        a pravidelnou ponukou akciových artiklov prezentovanou v reklamných letákoch aj tým, že „zákazníkom spoločnosti METRO sa môžu stať okrem právnických osôb aj fyzické osoby a to na základe živnostenského listu    resp. koncesnej listiny, pričom táto živnosť nemusí mať priamu súvislosť        s poskytovaním služieb. Držiteľ takéhoto oprávnenia má nárok nielen na jednu zákaznícku kartu, ale má možnosť požiadať ešte o ďalšie dve karty. Tým sa rozširuje počet zákazníkov METRA, ktorí nakupujú tovar nielen za účelom jeho ďalšieho predaja, ale i na vlastnú potrebu.“ 
	S uvedeným odôvodnením účastníka konania sa úrad nestotožnil, nakoľko v danom prípade sa jedná o cash and carry predaj potravinárskeho                        a nepotravinárskeho tovaru, určený pre odlišnú skupinu zákazníkov, t. j. pre zákazníkov - podnikateľov, nakupujúcich tento tovar za účelom jeho ďalšieho predaja. Spomínaná malá časť zákazníkov „neoficiálne“ nakupujúca v METRE tovar pre vlastnú spotrebu je z hľadiska výšky obratu zanedbateľná. Toto stanovisko úradu vychádza aj z písomnej odpovede METRA, ktorú úrad obdržal ako odpoveď na jeho list č. 1563/3/PMÚ SR/2005 zo dňa 21. 3. 2005, v ktorej sa uvádza, že „spoločnosť METRO prevádzkuje veľkoobchody určené len pre registrovaných podnikateľov, čiže nie sú prístupné pre širokú verejnosť.“ 

	Na druhej strane úrad medzi konkurentov účastníkov koncentrácie zahrnul aj MOP diskontného typu spoločnosti SAMOŠKA, a. s. člen skupiny REMA 1000 (ďalej len „SAMOŠKA“) a Kaufland Slovenská republika v.o.s. (ďalej len „Kaufland“), ktoré pôsobia na vymedzených relevantných trhoch v Bratislave, Trenčíne, Liptovskom Mikuláši a vo Zvolene. Vychádzal pritom zo skutočnosti, že napriek tomu, že v prípade diskontného predaja je sortiment predávaného tovaru zostavovaný do hĺbky a nie do šírky, dochádza k značnému prekrytiu zákazníckych skupín so skupinami zákazníkov nakupujúcich v ostatných supermarketoch a hypermarketoch. 

	Z predmetu činnosti a z popisu uvedeného v časti 2. Účastníci konania a koncentrácie tohto rozhodnutia vyplýva, že tak BILLA s.r.o. ako aj DELVITA SK s.r.o. pôsobia aj v oblasti veľkoobchodu. Nakoľko však potravinársky        a nepotravinársky tovar nakúpený do centrálneho skladu nie je predmetom predaja iným prevádzkovateľom živnosti alebo zákazníkom a slúži výlučne pre zásobovanie siete vlastných MOP, úrad sa ďalej v rámci posudzovania predmetnej koncentrácie touto veľkoobchodnou činnosťou ako samostatným relevantným trhom nezaoberal. Predmetnú činnosť úrad posúdil ako zásobovaciu činnosť vlastnej MO siete - centrálne zásobovanie.

Úrad sa zameral na analýzu konkurenčného prostredia a postavenia účastníkov koncentrácie na vyššie vymedzených relevantných trhoch, na posudzovanie vplyvu predmetnej koncentrácie a určil postavenie účastníkov koncentrácie na týchto relevantných trhoch v prípade uskutočnenia posudzovanej koncentrácie. Ide hlavne o posúdenie dopadu predmetnej koncentrácie z hľadiska trhových podielov účastníkov koncentrácie po jej uskutočnení a o celkové posúdenie intenzity konkurenčného prostredia na definovaných relevantných trhoch po realizácii predmetnej koncentrácie.
Pri analýze jednotlivých vyššie zadefinovaných relevantných trhov   úrad vychádzal z podkladov a informácií poskytnutých v priebehu správneho konania oznamovateľom koncentrácie BILLA s.r.o. a podkladov a informácií získaných v rámci šetrenia trhu od konkurentov účastníkov posudzovanej koncentrácie, pôsobiacich na príslušných relevantných trhoch. Pri stanovovaní trhových podielov účastníkov koncentrácie a ich konkurentov úrad vychádzal z obratov za rok 2004, realizovaných jednotlivými MOP umiestnenými v príslušnej lokalite. Obraty úrad v rozhodnutí neuvádza, nakoľko tieto nielen účastníci koncentrácie ale aj ich konkurenti označili ako predmet obchodného tajomstva. Tieto údaje sú súčasťou spisového materiálu.  
  Analýzou týchto podkladov a informácií úrad zistil nasledovné skutočnosti:

■ Relevantný trh MO predaja v Bratislave
Pred koncentráciou mala spoločnosť BILLA s.r.o. na danom relevantnom trhu trhový podiel necelých 11%. Koncentráciou dôjde k jeho navýšeniu o necelých 6%, takže spoločný trhový podiel účastníkov koncentrácie po jej uskutočnení dosiahne približne 16%. Vedúce postavenie na tomto relevantnom trhu aj po koncentrácii naďalej bude mať s trhovým podielom 40% spoločnosť TESCO STORES SR a. s. (ďalej len „TESCO“).     Trhový podiel 20% dosiahla v roku 2004 spoločnosť Carrefour Slovensko a. s. (ďalej len „Carrefour“). Okrem konkurentov TESCO a Carrefour na predmetnom relevantnom trhu pôsobia  s menšími trhovými podielmi aj ďalší konkurenti: COOP Jednota Bratislava SD - 12%, AHOLD Retail Slovakia, k.s. (ďalej len „AHOLD“) - 6%, Kaufland - necelé 4% a za nimi nasledujú SAMOŠKA a PRIMA ZDROJ holding, a. s. (ďalej len „PRIMA ZDROJ“) s podielom nižším ako 1%.
Koncom roku 2004 otvoril v Bratislave svoje MOP nový obchodný reťazec Lidl Slovenská republika, v.o.s. (ďalej len „Lidl“) a v marci 2005  otvorila svoje tri nové MOP (supermarkety) s logom Albert spoločnosť AHOLD. Napriek skutočnosti, že v prípade obchodného reťazca Lidl, obdobne ako u SAMOŠKA a Kaufland, sa jedná diskontný predaj, je reálny predpoklad zvýšenia konkurenčného tlaku na účastníkov koncentrácie a ich konkurentov pôsobiacich na tomto relevantnom trhu.

■ Relevantný trh MO predaja v Trnave
Na tomto relevantnom trhu, tak ako v lokalite Bratislava, vedúce postavenie s trhovým podielom takmer 64 % má spoločnosť TESCO. Na druhé miesto s trhovým podielom necelých 19 % sa zaraďuje spoločnosť Kaufland a až na treťom mieste bude po koncentrácii spoločnosť BILLA s.r.o., ktorej trhový podiel zvýšený o podiel druhého účastníka koncentrácie DELVITA SK s.r.o. dosiahne 13%. Ďalším konkurentom pôsobiacim na predmetnom relevantnom trhu je COOP Jednota Trnava SD, a to s trhovým podielom 4 %.
  Súčasne tak ako v Bratislave, aj v lokalite Trnava otvorila koncom roku 2004 spoločnosť Lidl tri svoje MOP, na základe čoho možno v roku 2005 reálne predpokladať zvýšený konkurenčný tlak a relatívny pokles tržieb súčasných konkurentov v prospech nového hráča na trhu.

■ Relevantný trh MO predaja v Trenčíne
Spoločný trhový podiel účastníkov posudzovanej koncentrácie po jej uskutočnení dosiahne na tomto relevantnom trhu  viac ako 16%, čím sa so značným odstupom zaradí za najväčšieho konkurenta TESCO, ktorého trhový podiel v roku 2004 dosiahol 52% a s menším odstupom za ďalšieho konkurenta Kaufland s trhovým podielom približne 23%. Okrem už uvedených konkurentov na predmetnom relevantnom trhu pôsobí aj spoločnosť PRIMA ZDROJ s trhovým podielom 8%.  
Podobne ako v Bratislave a v Trnave, aj v lokalite Trenčín od konca roku 2004 spoločnosť Lidl prevádzkuje svoje štyri MOP. 

■ Relevantný trh MO predaja v Liptovskom Mikuláši
Na tomto relevantnom trhu, ako konkurenti účastníkov koncentrácie pôsobia spoločnosti AHOLD s trhovým podielom viac ako 38% a Kaufland             s trhovým podielom viac ako 33%. Spoločný trhový podiel účastníkov koncentrácie po jej uskutočnení presiahne 28%, čím sa zaradí na posledné miesto.
Od konca roku 2004 novým konkurentom pôsobiacim na tomto relevantnom trhu je spoločnosť Lidl, ktorá v súčasnosti prevádzkuje               v Liptovskom Mikuláši dve MOP. Vo  IV. štvrťroku 2004 otvorila v Liptovskom Mikuláši svoju novú MOP aj spoločnosť COOP Jednota Liptovský Mikuláš SD. Vstupom týchto nových konkurentov na predmetný relevantný trh dôjde          k zvýšeniu konkurenčného tlaku, čo sa prejaví v roku 2005. 

■ Relevantný trh MO predaja v Martine
Spoločný trhový podiel účastníkov koncentrácie po jej uskutočnení dosiahne na danom relevantnom trhu výšku 25%, čo predstavuje značný odstup za jeho najväčším konkurentom TESCO, ktorého trhový podiel v roku 2004 dosiahol viac ako 71%. Ako ďalší konkurent pôsobiaci na tomto relevantnom trhu je COOP Jednota Martin SD, a to s trhovým podielom nižším ako 4%. 
Obdobne ako v prípade všetkých vyššie uvedených lokalít, aj v tomto prípade  spoločnosť Lidl, prevádzkuje v súčasnosti v Martine svoje štyri novootvorené MOP.

■ Relevantný trh MO predaja vo Zvolene
Napriek tomu, že predmetnou koncentráciou dôjde k navýšeniu trhového podielu podnikateľa BILLA s.r.o. takmer o polovicu, čím dosiahne podiel len o niečo viac ako 26%, naďalej zostane na treťom mieste za svojimi konkurentmi pôsobiacimi na tomto relevantnom trhu. Konkrétne sa jedná       o spoločnosť Kaufland s trhovým podielom 36% a spoločnosť AHOLD             s trhovým podielom 32%. S menším trhovým podielom necelých 6% pôsobí na predmetnom relevantnom trhu aj ďalší konkurent - COOP Jednota Krupina SD. Spoločnosť Lidl, ako nový konkurent prevádzkuje vo Zvolene v súčasnosti tri svoje MOP, čo sa prejaví vo zvýšení intenzity konkurencie v roku 2005. 

■ Relevantný trh MO predaja v Lučeneci.
	Na tomto relevantnom trhu okrem účastníkov koncentrácie pôsobí iba jeden ich konkurent, ktorým je spoločnosť AHOLD, s významným trhovým podielom, ktorého výška v roku 2004 presiahla 57%. Spoločný trhový podiel účastníkov koncentrácie po jej uskutočnení bude predstavovať necelých 43%. Súčasne však úrad pri posudzovaní konkurenčného prostredia v danom prípade vzal do úvahy aj skutočnosť že na tomto relevantnom trhu pôsobí silná sieť MOP spoločnosti M-MARKET, pozostávajúca zo šestnástich MOP    s predajnou plochou menšou ako 400 m2 (40 m2 až 379,5 m2). Napriek     tomu, že tieto MOP nespĺňajú vyššie uvedené kritériá supermarketov                      a hypermarketov, dochádza na predmetnom relevantnom trhu k prekrytiu zákazníkov v časti sortimentu potravinárskeho tovaru každodennej spotreby a časti nepotravinárskeho tovaru, predávaného supermarketmi a hypermarketmi.  Navyše v súčasnosti v Lučenci otvoril svoju MOP nový konkurent - Lidl,  v dôsledku čoho možno reálne predpokladať, že dôjde na tomto relevantnom trhu k určitému zvýšeniu konkurenčného tlaku.    

Pokiaľ ide o bariéry vstupu na relevantné trhy MO predaja v mestách Bratislava, Trnava, Trenčín, Liptovský Mikuláš, Martin, Zvolen a Lučenec, úrad nezistil žiadne významné právne, regulačné alebo iné bariéry. Bariérou vstupu na trh môže byť finančné pokrytie vstupných nákladov, ktoré sú potrebné na výstavbu supermarketu alebo hypermarketu, a ktoré sa môžu pohybovať od 150 miliónov Sk vyššie, v závislosti od veľkosti MOP. Pre nadnárodné obchodné reťazce však ani výška vstupných nákladov nie je prekážkou vstupu na trh, o čom svedčí už spomínaná skutočnosť, že koncom roka 2004 a začiatkom roka 2005 vstúpil na všetky úradom posudzované relevantné trhy nový konkurent - spoločnosť Lidl. Taktiež spoločnosť AHOLD začiatkom roka 2005 otvorila v Bratislave tri nové MOP (Albert) a v expanznom pláne tejto spoločnosti na najbližšie dva roky sú aj mestá Trnava, Trenčín a Martin. Určitou bariérou pre vstup nového podnikateľa na trh MOP môžu byť zo strany mesta resp. mestskej časti obmedzenia súvisiace s územným plánom. V prípade, že územný plán nezohľadňuje výstavbu MOP, treba požiadať o zmenu územného plánu, čo prináša predĺženie doby prípravy a realizácie stavby.
Vývoj na vymedzených relevantných trhoch MO predaja bude závisieť predovšetkým od tempa hospodárskeho rastu a z toho vyplývajúceho vývoja kúpnej sily obyvateľstva v daných regiónoch.

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Ako uvádza účastník konania v oznámení koncentrácie, jej dôvodom bolo rozhodnutie majiteľov spoločnosti DELVITA SK s.r.o. ukončiť svoje obchodné a podnikateľské aktivity na Slovensku na jednej strane a záujem spoločnosti BILLA rozširovať svoje podnikateľské aktivity na území Slovenska a udržať si tak svoje postavenie na trhu v situácii silnejúceho konkurenčného boja na druhej strane. Tým, že BILLA s.r.o. bude po koncentrácii v rámci centrálneho zásobovania zásobovať tak predajne BILLA ako aj nadobudnuté predajne DELVITA, účinky koncentrácie sa prejavia predovšetkým v získaní množstevných bonusov od jednotlivých výrobcov za zvýšené množstvá nakupovaného tovaru.
 
	Na základe zistených skutočností uvedených vyššie, úrad dospel          k záveru, že predmetnou koncentráciou nedôjde k významným zmenám      ani na jednom z relevantných trhov MO predaja v Bratislave, Trnave, Trenčíne, Liptovskom Mikuláši, Martine, Zvolene a Lučenci a teda, že koncentrácia nevytvára ani neposilňuje dominantné postavenie podnikateľa BILLA s.r.o. a DELVITA SK s.r.o., ktorého dôsledkom sú významné prekážky efektívnej súťaže na relevantnom trhu.  

Podľa § 33 zákona úrad vyzval listom č.2674/PMÚ SR/200 zo dňa           10. 5. 2005 účastníka konania BILLA s.r.o., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve vyjadril listom zaevidovaným úradom dňa 16. 5. 2005 pod číslom 2802/2005, v ktorom uviedol, že „Spoločnosť Billa s.r.o., ako účastník koncentrácie, súhlasí s podkladmi použitými pri posudzovaní koncentrácie, ako aj so spôsobom, ako Úrad posudzoval koncentráciu medzi spoločnosťami BILLA s.r.o. a DELVITA SK s.r.o.“

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Emília Babiaková 
                                                                         hlavný štátny radca
                                                             splnomocnenkyňa pre koncentrácie

Rozhodnutie sa doručuje:

BILLA s.r.o.
Ing. Eduard Vrábel, p. Peter Seidner
konatelia
Bajkalská 19/A
P. O. Box  57
820 09 Bratislava